Diari Oficial de la Generalitat Valenciana


Sumari del DOGV 4388, del 28-11-2002 (2002/13720)

ACORD de 26 de novembre de 2002, del Govern Valencià, pel qual s'establix un arbitratge obligatori en el conflicte derivat de la vaga convocada en el sector de transports de viatgers per carretera de la província de Castelló.
---------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4388

Data del DOGV
:   28-11-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/13608


Organisme emissor
:   Conselleria d'Economia, Hisenda i Ocupació

Tipus de document
:   Acord

ACORD de 26 de novembre de 2002, del Govern Valencià, pel qual s'establix un arbitratge obligatori en el conflicte derivat de la vaga convocada en el sector de transports de viatgers per carretera de la província de Castelló. [2002/A13159]
  
El Govern Valencià, en la reunió del dia 26 de novembre de 2002, va adoptar l'acord següent:
  
El dia 11 d'octubre del 2002 va ser comunicada a l'Autoritat Laboral la declaració de vaga en el sector de transport de viatgers per carretera de la província de Castelló, pels representants de la Federació Sindical de Comunicació i Transports de CCOO-PV i per la Federació Sindical Provincial de Transport, Comunicacions i Mar d'UGT-PV, contra la part empresarial representada per l'Associació d'empresaris del transport de viatgers per carretera de la província de Castelló, Autobusos Furió, SL, Autos Mediterráneo, Autos Vallduxense, SA, i Hicid i Accsa, SA. La vaga convocada afecta tots els treballadors inclosos en l'àmbit d'aplicació del Conveni Col·lectiu provincial de Castelló del transport de viatgers per carretera de la mencionada província, i està motivada per desacords en la negociació del conveni col·lectiu del sector en matèria de salaris, jornada, hores extres i altres matèries d'índole social i sindical.
  
Amb data 14 de novembre s'ha plantejat, per les mateixes organitzacions sindicals, l'ampliació de la vaga als dies 25 i 26 de novembre, i 2, 3, 4, 5, 9, 16 i 17 de desembre de 2002, i 10, 13, 14, 20, 21 i 24 de gener de 2003.
  
La vaga preavisada en primer lloc s'ha portat a efecte durant els dies 25, 28 i 31 d'octubre, i 4, 8, 11 i 15 de novembre de 2002.
  
En virtut de resolucions, de la Conselleria d'Economia, Hisenda i Ocupació, de 24 d'octubre i de 20 de novembre de 2002, s'han establit els servicis essencials mínims amb ocasió de la vaga convocada els dies 11 d'octubre i 14 de novembre, per considerar que el servici de transport de viatgers per carretera té caràcter essencial per a la comunitat, que no pot quedar interromput per l'exercici del dret de vaga en afectar de mode substancial el dret dels ciutadans a la lliure circulació, per la seua gran incidència en l'activitat econòmica general de la província i, per tant, per la seua vinculació amb l'exercici de drets i llibertats dels ciutadans, que gaudixen de la màxima protecció jurídica.
  
En este sentit s'ha manifestat, entre altres, la Sentència del Tribunal Superior de Justícia de Madrid de 12 de novembre de 1997, que assenyala que "el transport regular de viatgers és un servici essencial en tant que constituïx instrument en molts supòsits, no sols necessari, sinó imprescindible (penseu en els disminuïts físics i psíquics escolars), a través del qual es garantix l'exercici de drets fonamentals o la prestació de béns constitucionalment protegits com l'educació o el treball".
  
En el present cas cal assenyalar que la convocatòria de vaga s'estén a tot l'àmbit territorial de la província de Castelló i afecta el transport col·lectiu per carretera en les seues distintes modalitats, és a dir, transport regular d'ús general, transport regular d'ús especial (escolar, d'estudiants i de treballadors), transport regular temporal, transport discrecional i turístic i transport de disminuïts físics i psíquics, la qual cosa incidix en la prestació de servicis que resulten essencials per a l'exercici de drets tan bàsics com l'educació, el treball o l'assistència sanitària, en especial en aquelles zones que no disposen d'un mitjà alternatiu de desplaçament de caràcter públic.
  
Tenint en compte que les negociacions mantingudes per les parts en conflicte per a conciliar les postures no han aconseguit cap resultat i que d'esta manera s'han esgotat les mesures recollides en l'ordenament jurídic per a la resolució dels conflictes de manera negociada, cal adoptar la mesura prevista en l'article 10, paràgraf primer, del Reial Decret Llei 17/1977, de 4 de març, consistent en un arbitratge obligatori, possibilitat que no sols va meréixer el judici positiu, respecte de la seua constitucionalitat, en el fonament jurídic número 19 de la Sentència del Tribunal Constitucional número 11/1981, de 8 d'abril, sinó que la sentència va assenyalar que es tracta d'un mitjà idoni de solució possible per a casos tan excepcionals com els que el precepte descriu, sempre que s'hi respecte el requisit de la imparcialitat de l'àrbitre.
  
La competència per a adoptar esta mesura està atribuïda al Govern Valencià en l'àmbit territorial de la referida vaga, d'acord amb el que establixen els articles 28.2, 148.1.5a i 149.1.7a de la Constitució Espanyola, els articles 33.1 i 38 de l'Estatut d'Autonomia de la Comunitat Valenciana, aprovat per Llei Orgànica 5/1982, d'1 de juliol, i el Reial Decret 4.105/1982, de 29 de desembre, sobre traspàs de funcions i servicis de l'administració de l'estat a la Generalitat Valenciana en matèria de treball.
  
Tenint en compte que la duració de la vaga afecta els mesos de novembre i desembre de 2002 i gener de 2003, que es va començar el passat mes d'octubre i que els servicis mínims decretats han sigut incomplits absolutament, que les posicions de les parts continuen molt distanciades fins al punt que raonablement es considera superada i esgotada la fase de possible enteniment entre les parts, i que s'està produint un greu perjudici de tota índole per al conjunt de la societat en la província afectada, així com per a l'exercici de drets constitucionals com el d'educació, treball i lliure circulació dels ciutadans, és per això que, a proposta del conseller d'Economia, Hisenda i Ocupació, el Govern Valencià
  
ACORDA
  
Primer
  
Establir un arbitratge obligatori com a mitjà de resolució de la vaga declarada en el sector de transport de viatgers per carretera en l'àmbit territorial de la província de Castelló, en aplicació del que disposa el paràgraf primer de l'article 10 del Reial Decret Llei 17/1977, de 4 de març, davant de l'incompliment dels servicis mínims establits per l'administració autonòmica i amb la finalitat de garantir l'exercici dels drets essencials afectats.
  
Segon
  
Instar les parts perquè en el termini de 24 hores, comptat des de la notificació del present acord, procedisquen de comú acord a la designació d'un àrbitre.
  
Per al cas que, transcorregut eixe termini no s'haja aconseguit acord, l'àrbitre designat serà Vicente Sampedro Guillamón, en qui concorre el requisit d'imparcialitat exigit en la seua condició d'inspector de Treball i Seguretat Social.
  
Tercer
  
La decisió de l'àrbitre haurà de resoldre en equitat totes les qüestions que s'hagen suscitat en el plantejament i desenrotllament del conflicte.
  
Quart
  
L'àrbitre dictarà la seua decisió, amb audiència prèvia de les parts, en un termini de cinc dies des que accepte el nomenament.
  
Cinqué
  
El present acord es notificarà a les parts en conflicte.
  
València, 26 de novembre de 2002
  
El vicepresident i secretari del Govern Valencià,